b'\n_START_ARTICLE_\nSkype\n_START_PARAGRAPH_\nSkype  (izg.: skajp) je brezpla\xc4\x8dno internetno telefonsko omre\xc5\xbeje (VoIP), ki omogo\xc4\x8da medsebojno komuniciranje uporabnikov. Ponuja video ali glasovni pogovor in glasovni konferen\xc4\x8dni pogovor do 5 uporabnikov, poleg tega pa tudi prenos besedilnih sporo\xc4\x8dil in datotek med uporabniki. Deluje na osnovi neposredne podatkovne povezave med klienti (t. i. peer-to-peer). Skype je imel po uradnih podatkih konec leta 2010 preko 660 milijonov uporabnikov, od tega jih je bilo vsak mesec z omre\xc5\xbejem povezanih povpre\xc4\x8dno 145 milijonov._NEWLINE_Omre\xc5\xbeje in programsko opremo so razvili Estonci Ahti Heinla, Priit Kasesalu in Jaan Tallinn, ki so pred tem ustvarili \xc5\xbee znano omre\xc5\xbeje za deljenje datotek Kazaa. Prva javna preskusna razli\xc4\x8dica je bila izdana avgusta 2003. Z omre\xc5\xbejem je upravljalo zasebno podjetje Skype Limited s sede\xc5\xbeem v Luksemburgu. Leta 2005 ga je prevzela spletna dra\xc5\xbebena hi\xc5\xa1a eBay za ocenjeno 2,6 milijarde USD, ki je nato leta 2009 prodala ve\xc4\x8dinski dele\xc5\xbe skupini investicijskih dru\xc5\xbeb za 2 milijardi USD. Maja 2011 je namero o prevzemu izrazilo podjetje Microsoft, ki je za Skype ponudilo 8,5 milijarde USD. Prevzem je bil zaklju\xc4\x8den oktobra 2011, ko sta ga odobrila ameri\xc5\xa1ki in evropski urad za varstvo konkurence.'